CELEX: 62008TN0045
Language: el
Date: 2008-01-29 00:00:00
Title: Υπόθεση T-45/08: Προσφυγή της 29ης Ιανουαρίου 2008 — Transportes Evaristo Molina κατά Επιτροπής

12.4.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 92/36
            
         Προσφυγή της 29ης Ιανουαρίου 2008 — Transportes Evaristo Molina κατά Επιτροπής
   (Υπόθεση T-45/08)
   (2008/C 92/73)
   Γλώσσα διαδικασίας: η ισπανική
   Διάδικοι
   
      Προσφεύγουσα: Transportes Evaristo Molina S.A. (Santa María del Águila, Ισπανία) (εκπρόσωποι: A. Hernández Pardo, L. Ruiz Ezquerra και M. C. Flores Hernández, abogados)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής, της 12ης Απριλίου 2006, σχετικά με διαδικασία βάσει του άρθρου 81 της συνθήκης ΕΚ (Υπόθεση COMP/B-1/38.348 — Repsol CPP) και
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Η παρούσα προσφυγή στρέφεται κατά της αποφάσεως της Επιτροπής, της 12ης Απριλίου 2006, με την οποία το καθού όργανο δέχθηκε τις δεσμεύσεις που ανέλαβε η REPSOL CPP, σύμφωνα με τα προβλεπόμενα στο άρθρο 9, παράγραφος 1, του κανονισμού (ΕΚ) 1/2003 (1).
   Η απόφαση αυτή εκδόθηκε στο πλαίσιο της διαδικασίας που κίνησε με αίτησή της η REPSOL CPP για την έκδοση αρνητικής πιστοποιήσεως ή, άλλως, ατομικής απαλλαγής όσον αφορά τις συμφωνίες ή/και τα πρότυπα συμβάσεων που χρησιμοποιεί η επιχείρηση αυτή στο πλαίσιο ασκήσεως της δραστηριότητάς της διανομής καυσίμων για αυτοκίνητα οχήματα μέσω πρατηρίων καυσίμων στην Ισπανία.
   Με την πρόταση αναλήψεως δεσμεύσεων που έγινε δεκτή από την Επιτροπή, η REPSOL CPP αναλάμβανε την υποχρέωση, μεταξύ άλλων, να αυξήσει τον κατ' έτος αριθμό πρατηρίων που έχουν τη δυνατότητα να αλλάξουν προμηθευτή και, προς τον σκοπό αυτόν, δεσμευόταν να προσφέρει στους ψιλούς κυρίους/έχοντες την εκμετάλλευση των πρατηρίων τη δυνατότητα να αποκτήσουν το εμπράγματο δικαίωμα της επικαρπίας ή της επιφανείας [οικοδομήσεως, διατηρήσεως ή εκμεταλλεύσεως κτίσματος επί ξένου ακινήτου], επιβάλλοντας, πάντως, την τήρηση μιας σειράς όρων εκ μέρους του έχοντος την εκμετάλλευση.
   Η προσφεύγουσα, η οποία έχει το δικαίωμα εκμεταλλεύσεως πρατηρίου καυσίμων και έχει συνάψει με τη REPSOL CPP σύμβαση προμήθειας, ισχυρίζεται ότι, από τις 19 Νοεμβρίου 2007, ημερομηνία κατά την οποία της κοινοποιήθηκε ότι ο τρίτος ελεγκτής την συμπεριέλαβε στο παράρτημα I των δεσμεύσεων της REPSOL CPP, η προσβαλλομένη απόφαση την αφορά άμεσα και ατομικά.
   Προς στήριξη των ισχυρισμών της, η προσφεύγουσα προσάπτει, κατ' αρχάς, στην Επιτροπή παράβαση του άρθρου 9 του κανονισμού 1/2003. Ειδικότερα, η προσφεύγουσα υποστηρίζει ότι η Επιτροπή, μολονότι γνώριζε την ορθή ερμηνεία των κανόνων προστασίας του ανταγωνισμού σχετικά με τα χρονικά όρια, δέχθηκε τις δεσμεύσεις που πρότεινε η REPSOL CPP, υπερβαίνοντας τα όρια της αρμοδιότητάς της και παραβλέποντας τον σκοπό του άρθρου 9 του κανονισμού 1/2003. Επιπλέον, η προσφεύγουσα ισχυρίζεται στο πλαίσιο αυτό ότι η προσβαλλομένη απόφαση συνιστά παράβαση του άρθρου 9 του κανονισμού 1/2003 και παραβίαση της αρχής της αναλογικότητας, δεδομένου ότι οι δεσμεύσεις που δέχθηκε η Επιτροπή δεν ανταποκρίνονταν κατά τρόπο επαρκή και κατάλληλο στις ανησυχίες που η ίδια είχε εκφράσει.
   Στη συνέχεια, η προσφεύγουσα προβάλλει την παραβίαση της αρχής κατά την οποία δεν επιτρέπεται η άντληση οφέλους εξ ιδίων παρανόμων πράξεων ούτε ο αδικαιολόγητος πλουτισμός.
   
      (1)  Κανονισμός (ΕΚ) αριθ. 1/2003 του Συμβουλίου, της 16ης Δεκεμβρίου 2002, για την εφαρμογή των κανόνων ανταγωνισμού που προβλέπονται στα άρθρα 81 και 82 της συνθήκης (ΕΕ L 1 της 4.1.2003, σ. 1).